CELEX: 32020R0780
Language: fi
Date: 2020-06-12 00:00:00
Title: Komission täytäntöönpanoasetus (EU) 2020/780, annettu 12 päivänä kesäkuuta 2020, asetuksen (EU) N:o 445/2011 ja täytäntöönpanoasetuksen (EU) 2019/779 muuttamisesta siltä osin kuin kyse on toimenpiteistä kunnossapidosta vastaavien yksiköiden tiettyjen todistusten ja tiettyjen siirtymäsäännösten voimassaolon jatkamisesta covid-19-pandemian vuoksi (ETA:n kannalta merkityksellinen teksti)

15.6.2020   
               
               
                  FI
               
               
                  Euroopan unionin virallinen lehti
               
               
                  L 188/8
               
            
         KOMISSION TÄYTÄNTÖÖNPANOASETUS (EU) 2020/780,
         annettu 12 päivänä kesäkuuta 2020,
         asetuksen (EU) N:o 445/2011 ja täytäntöönpanoasetuksen (EU) 2019/779 muuttamisesta siltä osin kuin kyse on toimenpiteistä kunnossapidosta vastaavien yksiköiden tiettyjen todistusten ja tiettyjen siirtymäsäännösten voimassaolon jatkamisesta covid-19-pandemian vuoksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rautateiden turvallisuudesta 11 päivänä toukokuuta 2016 annetun Euroopan parlamentin ja neuvoston direktiivin (EU) 2016/798 (1) ja erityisesti sen 14 artiklan 6 kohdan,
         sekä katsoo seuraavaa:
         
                     (1)
                  
                  
                     Jäsenvaltiot ovat ilmoittaneet komissiolle vaikeuksista uusia tiettyjä kunnossapidosta vastaavien rautatieyksiköiden, jäljempänä ’ECM-yksiköt’, todistuksia COVID-19-pandemian vuoksi toteutettujen toimenpiteiden takia.
                  
               
                     (2)
                  
                  
                     Komission asetuksen (EU) N:o 445/2011 (2) mukaisesti myönnettyjä ECM-todistuksia tai tavaravaunujen ulkoistettuja kunnossapitotoimia koskevia todistuksia, joiden voimassaolo on juuri päättynyt tai on päättymässä, ei ehkä pystytä uusimaan niiden toimenpiteiden vuoksi, jotka ovat tulleet covid-19-pandemian vuoksi tarpeellisiksi ja joita eräissä jäsenvaltioissa on alettu soveltaa 1 päivästä maaliskuuta 2020 alkaen. Erityisesti ECM-todistusten sertifiointielimet eivät välttämättä pysty toteuttamaan ajoissa kaikkia valmistelutoimia, joita edellytetään ECM-todistuksen tai ulkoistettuja kunnossapitotoimia koskevan todistuksen uusimiseen joko asetuksen (EU) N:o 445/2011 mukaisesti tai 16 päivästä kesäkuuta 2020 alkaen komission täytäntöönpanoasetuksen (EU) 2019/779 (3) mukaisesti.
                  
               
                     (3)
                  
                  
                     Sellaisten ECM-todistusten ja ulkoistettuja kunnossapitotoimia koskevien todistusten, jotka on myönnetty asetuksen (EU) N:o 445/2011 mukaisesti ja joiden voimassaolo päättyy 1 päivän maaliskuuta 2020 ja 31 päivän elokuuta 2020 välisenä aikana, voimassaoloa olisi toiminnan jatkuvuuden varmistamiseksi jatkettava kuudella kuukaudella. Tämän ei kuitenkaan pitäisi rajoittaa asetuksen (EU) N:o 445/2011 7 artiklan 7 kohdan soveltamista silloin, kun sertifiointielin katsoo, ettei kunnossapidosta vastaava yksikkö enää täytä niitä vaatimuksia, joiden perusteella ECM-todistus tai ulkoistettuja kunnossapitotoimia koskeva todistus on myönnetty.
                  
               
                     (4)
                  
                  
                     Covid-19-pandemian vuoksi on aiheellista antaa lisäaikaa turvallisuuskriittisiä komponentteja koskevien vaatimusten panemiselle täytäntöön ja uuden järjestelmän soveltamiselle muihin kalustoyksiköihin kuin tavaravaunuihin. Täytäntöönpanoasetuksessa (EU) 2019/779 vahvistettuja siirtymäsäännöksiä olisi sen vuoksi mukautettava.
                  
               
                     (5)
                  
                  
                     Sen vuoksi asetusta (EU) N:o 445/2011 ja täytäntöönpanoasetusta (EU) 2019/779 olisi muutettava.
                  
               
                     (6)
                  
                  
                     Tiettyjen ECM-todistusten voimassaolo on saattanut jo päättyä 1 päivänä maaliskuuta 2020 tai sen jälkeen. Jotta vältettäisiin oikeudellinen epävarmuus, ECM-todistusten voimassaolon jatkamista olisi sen vuoksi sovellettava 1 päivästä maaliskuuta 2020.
                  
               
                     (7)
                  
                  
                     Tässä asetuksessa säädetyt toimenpiteet ovat Euroopan parlamentin ja neuvoston direktiivin (EU) 2016/797 (4) 51 artiklan 1 kohdassa tarkoitetun komitean lausunnon mukaiset.
                  
               
                     (8)
                  
                  
                     Tässä asetuksessa säädettyjen toimenpiteiden tehokkuuden varmistamiseksi tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EU) N:o 445/2011 7 artiklan 4 kohta seuraavasti:
            
                        ”4.
                     
                     
                        ECM-todistus on voimassa enintään viisi vuotta, sanotun kuitenkaan rajoittamatta komission täytäntöönpanoasetuksen (EU) 2019/779 (*1) 15 artiklan 6 kohdan säännösten soveltamista. Todistuksen haltijan on viipymättä ilmoitettava sertifiointielimelle kaikista merkittävistä muutoksista alkuperäisen todistuksen myöntämisajankohtana vallinneissa olosuhteissa, jotta sertifiointielin voi päättää, onko todistusta syytä muuttaa vai onko se uusittava tai peruttava.
                     
                  
         
            2 artikla
            Muutetaan täytäntöönpanoasetus (EU) 2019/779 seuraavasti:
            
                        1)
                     
                     
                        Korvataan 15 artiklan 5 kohta seuraavasti:
                        
                                    ”5.
                                 
                                 
                                    Kaikkien yksiköiden, jotka vastaavat muiden kalustoyksiköiden kuin tavaravaunujen sekä direktiivin (EU) 2016/798 15 artiklan 1 kohdassa lueteltujen kalustoyksiköiden kunnossapidosta ja joihin ei sovelleta 2–4 kohtaa, on noudatettava tätä asetusta viimeistään 16 päivästä kesäkuuta 2022.”
                                 
                              
                  
                        2)
                     
                     
                        Lisätään 15 artiklaan 6 kohta seuraavasti:
                        
                                    ”6.
                                 
                                 
                                    Rajoittamatta niiden menettelyjen soveltamista, jotka sertifiointielin voi asetuksen (EU) N:o 445/2011 7 artiklan 7 kohdan nojalla toteuttaa, sellaisten ECM-todistusten ja ulkoistettuja kunnossapitotoimintoja koskevien todistusten, jotka on myönnetty mainitun asetuksen mukaisesti ja joiden voimassaolo päättyy 1 päivän maaliskuuta 2020 ja 31 päivän elokuuta 2020 välisenä aikana, voimassaoloa on jatkettava kuudella kuukaudella.”
                                 
                              
                  
                        3)
                     
                     
                        Korvataan 17 artiklan toinen kohta seuraavasti:
                        
                                     
                                 
                                 
                                    ”Sitä sovelletaan 16 päivästä kesäkuuta 2020. Sen 4 artiklaa sovelletaan kuitenkin 16 päivästä kesäkuuta 2021 ja 15 artiklan 6 kohtaa 1 päivästä maaliskuuta 2020.”
                                 
                              
                  
         
            3 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä kesäkuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 138, 26.5.2016, s. 102.
         
            (2)  Komission asetus (EU) N:o 445/2011, annettu 10 päivänä toukokuuta 2011, tavaravaunujen kunnossapidosta vastaavien yksiköiden sertifiointijärjestelmästä ja asetuksen (EY) N:o 653/2007 muuttamisesta (EUVL L 122, 11.5.2011, s. 22).
         
            (3)  Komission täytäntöönpanoasetus (EU) 2019/779, annettu 16 päivänä toukokuuta 2019, kalustoyksiköiden kunnossapidosta vastaavien yksiköiden sertifiointijärjestelmää koskevista yksityiskohtaisista säännöksistä Euroopan parlamentin ja neuvoston direktiivin (EU) 2016/798 nojalla sekä komission asetuksen (EU) N:o 445/2011 kumoamisesta (EUVL L 139 I, 27.5.2019, s. 360).
         
            (4)  Euroopan parlamentin ja neuvoston direktiivi (EU) 2016/797, annettu 11 päivänä toukokuuta 2016, rautatiejärjestelmän yhteentoimivuudesta Euroopan unionissa (EUVL L 138, 26.5.2016, s. 44).